kardosdrur/scandi-wiki huggingface dataset:
Camp de Les Corts

Camp de Les Corts, eller blot Les Corts var et fodboldstadion i Barcelona, Spanien, opkaldt efter den omgivende bydel af samme navn. Det fungerede som FC Barcelonas hjemmebane mellem 1922 og 1957.

FC Barcelona havde i 1909 for første gang fået sit eget stadion, Camp del Carrer Indústria, men med plads til blot 6.000 tilskuere, og uden udvidelsesmuligheder, blev det hurtigt for lille til den hastigt voksende klub. På blot tre måneder opføres det nye og mere moderne Les Corts, med en bane der måler 101 x 62 meter, og ved indvielsen den 20. maj 1922 med plads til 25.000 tilskuere på en enkelt tribune. Allerede i 1926 udvides kapaciteten til 45.000, og senere igen til 60.000.

I starten af 1950'erne er dette dog også blevet for småt, og klubben begynder derfor at arbejde med planer for et nyt stadion, og den 24. september 1957 indvies det nuværende Camp Nou (det nye stadion), hvorpå Les Corts lukkes og nedrives.

Eksterne henvisninger 

Fodboldstadioner i Spanien
FC Barcelona
Etableret i 1922
Barcelona
Axel W. Gade

Axel Wilhelm Gade (28. maj 1860 i København – 9. november 1921 på Frederiksberg) var en dansk violonist, komponist og dirigent. Han var søn af Niels W. Gade i dennes 2. ægteskab. Axel var gift med Anna Langgaard og blev onkel til Rued Langgaard.

Axel Gade begyndte tidligt at spille violin og var 1879-1881 elev på Det Kongelige Danske Musikkonservatorium med bl.a. Valdemar Tofte som lærer. Senere fortsattes studierne hos Joseph Joachim i Berlin. Ved hjemkomsten blev han 1884 violinist i Det Kongelige Kapel og fra 1910 koncertmester. 1918 blev han Ridder af Dannebrog.

Fra 1885 var han violinlærer ved konservatoriet og i 1909 indtrådte hen i bestyrelsen. Han var en af tidens mest fremtrædende violinister, både som solist, kammermusiker og som koncertmester i Kapellet. Han optrådte lejlighedsvis som dirigent. Han udviklede sig til en ret produktiv komponist i en stil, der ikke var meget forskellig fra faderens.

Musik 
 Violinkoncert nr. 1 i D-dur (1889)
 op. 10 Violinkoncert nr. 2 i F-dur (1899)
 Venezias Nat (opera 1919) med libretto efter Holger Drachmann
 Lisette (opera 1921)
 Trio i c-mol for Pianoforte, Violin og Violoncel
 Sonate i G-dur for Pianoforte og Violin
 Davids 23. salme
 musik for obo
 nogle sange

Kilder m.m. 
 Dansk biografisk Leksikon 1980
 Dansk biografisk Håndleksikon
 Om operaen Venezias Nat

Eksterne henvisninger 
 
 

Komponister fra Danmark
Violinister fra Danmark
Dirigenter fra Danmark
Riddere af Dannebrog
Danskere i 1800-tallet
Danskere i 1900-tallet
Kongelige kapelmusici fra Danmark
Personer i Dansk Biografisk Leksikon
Personer i Kraks Blå Bog (afdøde)
Ansatte ved Det Kgl. Danske Musikkonservatorium
Kongelige kammermusici fra Danmark
Camp del Carrer Indústria

Camp del Carrer Indústria var FC Barcelonas første stadion. Det blev indviet den 14. marts 1909, efter at holdet de første ti år havde spillet på lånte baner.

Stadionet var placeret mellem gaderne Carrer Indústria, Carrer d'Urgell, Carrer Villaroel og Carrer Cuello. Hovedindgangen var fra Carrer Indústria, medens at en mindre indgang fra Carrer d'Urgell gav adgang for medlemmer af klubben.

Med plads til blot 6.000 tilskuere, og uden mulighed for at udbygge kapaciteten, blev pladsen hurtigt for trang for den hastigt voksende klub, og allerede i 1922 flyttede holdet til det nybyggede Camp de Les Corts.

Eksterne henvisninger 
Camp del Carrer Indústria på katalansk 

Fodboldstadioner i Spanien
FC Barcelona
Etableret i 1909
Osteklokke

En osteklokke er en beholder til at opbevare ost i. I sin oprindelige udformning har den bestået af en bund af træ og et "låg" af form som en glasklokke. Nyere osteklokker kan også være lavet i plast. Osteklokken skal beskytte osten mod fluer og andet utøj og samtidig skabe det rigtige miljø for osten, så den ikke tørrer ud, men alligevel kan ånde.

Køkkenredskaber
Camp del Velòdrom de la Bonanova

Camp del Velòdrom de la Bonanova var det stadion hvor FC Barcelona spillede sin allerførste kamp, den 8. december 1899, mod et hold sammensat af lokalt bosatte briter.

FC Barcelona har dog ikke eneret til banen, hvilket fører til flere sammenstød med spillere fra andre klubber om brugsretten. I sidste ende opnår en anden klub, Catalá en skriftlig tilladelse fra ejeren af området, og FC Barcelona flytter sine kampe til Camp de l'Hotel Casanovas i 1900.

Eksterne henvisninger 
 Camp del Velòdrom de la Bonanova (på katalansk) 

FC Barcelona
Fodboldstadioner i Spanien
Camp de l'Hotel Casanovas

Camp de l'Hotel Casanovas var FC Barcelonas anden hjemmebane. Den første kamp blev den 18. november 1900 mod et hold fra klubben l'Hispania. I november 1901 flyttede holdet til banen Camp de la carretera d'Horta.

Banen var placeret, hvor Hospital de Sant Pau ligger i dag.

Eksterne henvisninger 
 Camp de l'Hotel Casanovas (på katalansk) 

Barcelona
Fodboldstadioner i Spanien
FC Barcelona
Hirsholm

Hirsholm er en dansk ø, der er en del af den lille øgruppe Hirsholmene, der ligger i den nordlige del af Kattegat ca. 6 km nordøst for Frederikshavn. 

Hirsholm er den eneste af Hirsholmenes 8 øer, der er beboet. Den er blot 15 ha (0,15 km²) og der bor kun 1 beboer på øen (2020).

Frem til 1583 ejedes øerne af Kronen, men herefter fulgte en lang periode med skiftende adelige ejere. 

I 1800-tallet boede der mere end 200 mennesker her, men langt de fleste bygninger er i dag ferieboliger. Øen administreres af Skov- og Naturstyrelsen og den indgår som en del af naturreservatet Hirsholmene, der omfatter de 8 øer samt et havområde på 24 km² (2400 ha). Reservatet er hjemsted for en af Europas største hættemågekolonier.

Fra 1760 til 1909 var der en kro på øen. Den fungerede også som landhandel, og er den eneste forretning, der har været på øen.

1880 købte den svenske stenhugger Carl Gustav Bovin Hirsholmene. Han havde i en periode omkring 200 stenhuggere i arbejde. 1884 blev øerne solgt til Marineministeriet.

Den første skole blev oprettet på Hirsholm i 1641, men i 1970 kom Hirsholmene med i Frederikshavn Kommune, og skolen blev nedlagt.

Hirsholmene Kirke på Hirsholm  er en renæssancekirke i bindingsværk opført omkring 1640. Kirken ejes af staten. Siden 1921 har øen ikke haft en fastboende præst. 

Hirsholm Fyr blev opført i 1887 af granit fra Hirsholmene og afløste det gamle fyr fra 1838, som i nutiden er en tilbygning til fyrmesterboligen. Det 27 meter høje fyr er placeret på øens højeste punkt, det seks meter høje Ørnebjerg. Fyret har en flammehøjde på 30 m og udsender tre hvide roterende blink hver halve minut. Fyret blev automatiseret i 1996.

Postbådsforbindelsen blev startet i 1872. Der er færgeforbindelse ca. 3 gange ugentlig med postbåden mellem Hirsholm og Frederikshavn.

Referencer

Eksterne henvisninger og kilder 
 Hirsholm Fyrtårn – fra fyrtaarne.dk
 Hirsholmene Naturreservat – fra Skov- og Naturstyrelsen
 www.danske-kirker.dk 
 Færger til Hirsholmene – fra Frederikshavn Havn
Camp de la carretera d'Horta

Camp de la carretera d'Horta var FC Barcelonas tredje hjemmebane. Den første kamp spilles den 23. november 1901, mod et hold fra klubben Calliope. Banen benyttes indtil 1905, hvorefter klubben flytter til Camp del Carrer Muntaner.

Eksterne henvisninger 
 Camp de la carretera d'Horta (på katalansk) 

Barcelona
Fodboldstadioner i Spanien
FC Barcelona
Worcester County (Maryland)

Worcester County (lokalt udtalt som "Wis-ter," "Wuss-ster," eller "Wuhr-shter") er det østligste county i delstaten Maryland i USA. Worcester County dækker hele delstatens atlantiske kystlinje, herunder det kendte feriested Ocean City. Worcester County er opkaldt efter Jarlen af Worchester. Hovedbyen er Snow Hill.

Historie 
Worcester County dannedes ud fra Somerset County i 1742.

Ifølge en delstatslov fik Worcester County hjemmestyre i 1976.

Geografi 
I henhold til den officielle opgørelse har Worcester County et samlet areal på 1.799 km², hvoraf 574 km² (31,88%) er vand. Terrænet er mest fladt og kystagtigt.

Tilgrænsende counties 
 Accomack County, Virginia (syd)
 Somerset County (vest)
 Sussex County (nord)
 Wicomico County (nordvest)

Byer 
I Worcester County findes følgende byer med eget bystyre:

 Pocomoke City (bystyre fra 1865)
 Berlin (bystyre fra 1868)
 Ocean City (bystyre fra 1880)
 Snow Hill (bystyre fra 1812)

Derudover findes en række byer uden eget bystyre:
 Girdletree
 Newark
 Ocean Pines
 Stockton
 West Ocean City
 Whaleyville
 Bishopville
 Boxiron
 Cedartown
 Germantown
 Goodwill
 Klej Grange
 Nassawango Hills
 Poplartown
 Showell

Eksterne henvisninger 
 Worcester Countys hjemmeside

	

Worcester County
Camp del Carrer Muntaner

Camp del Carrer Muntaner var FC Barcelonas fjerde hjemmebane. Den første kamp spilles mod Catalá den 26. februar 1905. Banen benyttes indtil klubbens første eget stadion, Camp del Carrer Indústria indvies i 1909.

Banen lå mellem gaderne (carrers) Paris, Casanova, London og Muntaner

Eksterne henvisninger 
 Camp del Carrer Muntaner (på katalansk) 

Barcelona
Fodboldstadioner i Spanien
FC Barcelona
Tornø

Tornø er en lille dansk ø, der ligger i Odense Fjord ud for Munkebo, som øen er forbundet med via en ca. 300 meter lang dæmning. Dæmningen blev bygget i 1926 for at kunne transportere opgravede muslingeskaller over til fastlandet.

Tornø er blot 20 ha (0,2 km²) med 4 beboere. Øen er privatejet.

Referencer

Eksterne kilder og henvisninger
 Friluftskortet  Odense Fjord 

Øer i Danmark
Kerteminde Kommunes geografi
Odense Fjord
Ejlinge

Ejlinge er en lille dansk ø, der ligger i Kattegat lige nord for Fyn og ganske nær Æbelø.

Der bor i øjeblikket ingen personer på Ejlinge (2009).

Øer i Danmark
Øer i Kattegat
Nordfyns Kommunes geografi
Slaget ved Island No. 10

Slaget ved Island No. 10 var en militær træfning på Mississippi-floden under den amerikanske borgerkrig. Land- søstridskræfter fra Unionen belejrede og erobrede øen i begyndelsen af 1862 og åbnede dermed en større del af floden for skibe fra Nordstaterne.

Forberedelse af slaget 
Efter overgivelsen af Fort Henry og Fort Donelson, i Tennessee, og tilbagetrækningen fra Columbus, Kentucky, valgte general P.G.T. Beauregard, som havde kommandoen over Sydstaternes Army of Mississippi, at Island Number Ten ved Kentucky Bend ca. 100 km nedenfor Columbus skulle være en befæstet stilling i forsvaret af floden. Sydstaternes befæstninger bestod af kanonstillinger på øen og et flydende batteri ude på floden. I nærheden lå New Madrid, et af stillingens svage punkter. 
 
Brigadegeneral John Pope, som var leder af Unionens Army of the Mississippi, tog af sted fra Commerce i Missouri for at angribe New Madrid den 28. februar 1862. Hans styrke marcherede over land gennem sumpe mens de trak kanoner og forsyninger efter sig. Pope nåede udkanten af New Madrid den 3. marts efter en kort kamp med militssoldater fra Missouri (som kæmpede på Sydstaternes side). Byens forsvar rummede tungt artilleri, og en mindre flåde af kanonbåde fra sydstaterne, men Pope begyndte alligevel at belejre den. Brigadegeneral John P. McCown, som var garnisonens kommandant, havde kommandoen over såvel New Madrid som Island Number Ten fra befæstningerne. Den 13. marts førte Pope sine belejringskanoner frem, og der fulgte en daglang artilleriduel. Da det ikke lod til at New Madrid lod sig forsvare trak sydstaternes tropper og kanonbåde sig tilbage til Island No. 10 og Tiptonville i Tennessee.

Slaget og hvad der siden skete 
Den 14. marts opdagede Pope’s hær, at New Madrid var forladt, og rykkede ind og besatte den. En flotille fra flåden under kommando af kommandørkaptajn Andrew H. Foote, ankom den 15. marts oppe fra floden. Om natten den 4. april passerede panserskibet USS ’’Carondelet’’ kanonerne på Island No. 10 og ankrede op ud for New Madrid. USS ’’Pittsburg fulgte om natten den 6. Panserskibene hjalp til at indgyde frygt i folkene på sydstatsbatterierne og ved kanonerne på Watson's Point og nedenfor, hvilket muliggjorde at Pope’s mænd kunne krydse floden og blokere sydstatshærens flugtrute. 

Brigadegeneral William W. Mackall, som afløste Mc Gown, overgav Island No. 10 og dens garnison på 7.000 mand den 8. april. Herefter var Mississippi åben ned til Fort Pillow i Tennessee. Det førte til erobringen af Memphis i Tennessee to måneder senere i Slaget ved Memphis. 
 
Island Number Ten er siden forsvundet, da Mississippi floden har eroderet den bort.

Referencer 
 National Park Service beskrivelse af slaget 
 Daniel, J. Larry & Bock, Lynn N., Island Number Ten:Struggle for the Mississippi Valley, The University of Alabama Press, 1996.

Slag i den amerikanske borgerkrig i Tennessee
Danmarks største byer

Dette er en liste over Danmarks største byer. Bemærk at indbyggertal for "byer" og "kommuner" ikke er identiske størrelser. For at se indbyggertallet for de mest befolkningsrige kommuner i Danmark gå til: Kommuner i Danmark efter indbyggertal.

Danmarks Statistik udarbejder hvert år en byopgørelseover indbyggertallet i Danmarks byer. Byopgørelsen er baseret på byområde-definitionen,som kræver en sammenhængende bebyggelse med mindst 200 indbyggere, hvor afstanden mellem to huse ikke overstiger 200 meter. Såfremt et brud i bebyggelsesmønsteret skyldes tilstedeværelsen af større offentlige anlæg – parker, kirkegårde eller lignende – medregnes bebyggelser på begge sider stadig til samme byområde. Særligt i Københavnsområdet er bebyggelser, der tidligere blev regnet som selvstændige, med tiden vokset sammen til et større samlet byområde; København, som Danmarks Statistik betegner Hovedstadsområdet.

Befolkningstal

Befolkningstal 2012 til 2023 
Følgende tabel viser udviklingen af befolkningstallet fra 2012 til 2023 for byområder, som 1. januar 2023 havde en befolkning på 2.500 eller flere. Danmarks Statistiks definitioner af byområderne er benyttet.

Bemærk at definitionerne af de enkelte byområder ændrer sig over tid, så eventuelle større fald eller stigninger kan skyldes, at definitionerne er ændret. Noterne ved de enkelte byområder gør opmærksom på disse definitionsændringer. Bemærk at definitionsændringerne også påvirker de procentvise ændringer i befolkningstal, hvorfor disse ændringer ikke nødvendigvis er direkte sammenlignelige eller har nogen egentlig mening. Som eksempel faldt befolkningstallet i Herning tilsyneladende med knap 5.000 indbyggere fra 2017 til 2018, men det skyldes blot, at Danmarks statistik fra 1. januar 2018 ikke længere medregnede Lind til byområdet Herning i deres opgørelse (men allerede året efter blev Lind dog regnet med igen).

Første kolonne med tal angiver byområdets placering.

Befolkningstal 2006 til 2012

Se også
 Kommuner i Danmark efter indbyggertal

Noter

Referencer 

 

Største byer
Lister over byer
Excite Truck

Excite Truck er et racerspil til Wii, som er udviklet af Monster Games og udgivet af Nintendo. I USA var spilletinkluderet med Wii, da den først blev udgivet.

Referencer

Eksterne henvisninger 
 

Computerspil fra 2007
Wii-spil
Huron (South Dakota)

Huron er en amerikansk by og administrativt centrum for det amerikanske county Beadle County i staten South Dakota. I 2000 havde byen et indbyggertal på .

Ekstern henvisning 
 Hurons hjemmeside (engelsk)

Byer i South Dakota
Blaupunkt

Blaupunkt var en tysk producent af bl.a. autostereo og navigationssystemer.

Navnet Blaupunkt kommer af, at firmaet anvendte blå, runde klistermærker ved kvalitetskontrollen af radioapparaterne i 1920'erne. Kvalitetsmærkningen skabte et varemærke og firmaet tog navnet Blaupunkt.

Virksomheden gik konkurs i 2016. Firmaet GIP Development SARL i Luxembourg har overtaget rettighederne til varemærket.

Eksterne henvisninger 

 Blaupunkt 
 Blaupunkt Professional Systems

Elektronikvirksomheder fra Tyskland
Robert Bosch GmbH
Ophørt i 2016
Alle Tiders Summerparty

Alle Tiders Summerparty er et dansk opsamlingsalbum udgivet 11. juni 2007 af NOW Music. Albummet er en dobbelt-cd bestående af sommerhits.

Spor

Cd 1 

Wham!: "Club Tropicana"
Danseorkestret: "Regndans"
Ryan Paris: "La Dolce Vita"
Michael Jackson: "Billie Jean"
Scissor Sisters: "I Don't Feel Like Dancin'"
Nik & Jay: "Hot"
Gloria Estefan: "Conga"
Dr. Alban: "Sing Hallelujah!"
Ricky Martin: "Livin' La Vida Loca"
MC Miker G & DJ Sven: "Holiday Rap"
Safri Duo: "Baya Baya"
Katrina and the Waves: "Walking On Sunshine"
Shakira: "Hips Don't Lie"
Los del Rio: "Macarena"
Rednex: "Cotton Eye Joe"
Modjo: "Lady"
Billy Ocean: "Caribbean Queen"
Bellini: "Samba De Jainero"
Gibson Brothers: "Cuba"
Ronaldo's Revenge: "Mas Que Mancada"

Cd 2 

Peter Frödin og Jimmy Jørgensen: "Vent På Mig"
Techntronic feat. Felly: "Pump Up The Jam"
Nena: "99 Luftballons"
Lou Bega: "Mambo No. 5"
Gypsy Kings: "Medley: Bamboleo / Volare / Djobi Djoba / Pida Me La / Baila Me"
Karen Busk feat. Erann: "Når Hjertet Ser"
Kaoma: "Lambada"
Laid Back: "Sunshine Reggae"
Baltimora: "Tarzan Boy"
Cut'N'Move: "Get Serious (Take No Crap)"
Beach Boys: "Surfin' USA"
Anne Linnet: "Glor På Vinduer"
DJ Jazzy Jeff & The Fresh Prince: "Summertime"
Dr. Alban: "It's My Life"
Me & My: "Dub I Dub"
Justin Timberlake: "Sexyback"
Righeira: "Vamos A La Playa"
Lisa Stansfield: "All Around The World"
George Michael: "Amazing"
Santana: "Maria Maria"

Eksterne henvisninger 
Alle Tiders Summerparty front- og backcover 

Album fra 2007
NOW Music
Niels Brunse

Niels Brunse (født 24. august 1949 i Silkeborg) er en dansk forfatter og oversætter.

Han har oversat omkring 200 værker især fra engelsk, tysk og russisk, heriblandt klassikere af William Shakespeare, Thomas Mann og Anton Tjekhov. Han er selv forfatter til tre digtsamlinger, to novellesamlinger, tre romaner og tre publicerede skuespil samt yderligere nogle dramatekster, der har været opført, men ikke er udgivet i bogform.

Brunse er søn af søn af lærer Jon Brunse og tandlæge Gitte Thorulf. 1968-75 levede han sammen med tegneren Anne-Marie Steen Petersen, med hvem han udgav tegneserien Alice P. Jensen og det store samfund (Tiderne Skifter 1972). Brunse var i 1960'erne skribent på Superlove blev i 1970'erne en central person på venstrefløjen. I 1972 blev han en del af kunstnerkollektivet Røde Mor, og han var medredaktør af de marxistiske tidsskrifter Hug! 1974-76 og Politisk Revy 1978-82. Han har skrevet teater-, bog- og filmanmeldelser i Dagbladet Information 1982-89 og 1993-94 og i Politiken fra 1994. Han var redaktør af Dansk Forfatterforenings medlemsblad Forfatteren 1983-85.

Niels Brunses skuespil findes bevaret i Dramatisk Bibliotek på Det Kongelige Bibliotek.
Det Kongelige Teater har benyttet sig af Brunses oversættelse af Shakespeares sonetter i forbindelse med forestillingen Sonetter i Det Røde Rum i 2012 (isc. Elisa Kragerup). Hans oversættelser og udvalg af Shakespeares sonetter og skuespil ligger til grund for Preben Harris' forestilling Konger, slyngler og helte, som havde premiere på Svanekegården i 2012.

Niels Brunse modtog i 2005 Det Europæiske Oversætterkollegiums Pris, i 2012 Modersmål-Prisen og i 2018 Frit Flet-prisen fra Politiken-Fonden.

Eksterne henvisninger 
 Personlig hjemmeside 
 Niels Brunse på Litteratursiden.dk

Romanforfattere fra Danmark
Novelleforfattere fra Danmark
Dramatikere fra Danmark
Digtere fra Danmark
Kunstnere på finansloven
Oversættere fra Danmark
Personer fra Silkeborg
Personer i Kraks Blå Bog
Dansksprogede forfattere fra Danmark
Redaktører fra Danmark
Marxister fra Danmark
Litteraturkritikere fra Danmark
Teaterkritikere fra Danmark
Filmkritikere fra Danmark
Journalister ved Dagbladet Information
Journalister ved Politiken
Modtagere af Modersmål-Prisen
Dream Street

Dream Street var et Amerikansk boyband dannet tidligt i 1999 og gik fra hinanden i 2002.

 
Gruppen var oprindeligt sat sammen af producerne Louis Baldonieri og Brian Lukow og fik navnet 'Boy Wonder' (et navn lånt fra øgenavnet af tegneserie-karakteren Robin fra Batman historierne og filmene). Bandet bestod af fem 11-14 årige drenge fra New York's Broadway/skuespil scene.

Jesse McCartney, Gregory Raposo, Matt Ballinger, Frankie Galasso, og Chris Trousdale hed drengene i gruppen, som ændrede navn til "Dream Street" (Hvilket også var navnet på Lukow og Baldonieri's pladestudie i New York City).

Deres debut album blev udgivet i 2001 Og vandt Guld i USA af RIAA. Den sidste Dream Street udgivelse var soundtracket til en film udgivet i 2002, The Biggest Fan, hvor tidligere Dream Street medlem Chris Trousdale var med.

Selvom det første album fik en kanon modtagelse, blev gruppen ikke mere populær end andre grupper før dem, som *NSYNC og Backstreet Boys.

Tidligt i 2002, lagde fire af medlemmerne og deres forældre (McCartney, Raposo, Ballinger, og Gallasso) sag an mod Louis Baldonieri og Brian Lukow. Medlemmerne vandt retssagen, men det fik effektivt sat en ende på gruppen, og medlemmerne rejste væk og begyndte på forskellige solo-projekter. Chris Trousdale valgte at blive med Baldonieri og Lukow, og fortsatte med sin karriere under deres rådgivning indtil hans død af coronavirus i 2020. Mens Jesse McCartney fortsætter sang karrieren.

Musikgrupper fra USA
Boybands
Mads Nørgaard

Mads Mathias Nørgaard (født 25. april 1961) er en dansk designer af modetøj, direktør og ejer af modehuset Mads Nørgaard - Copenhagen.

Mads Nørgaard, der er uddannet indenfor samfundsvidenskab og litteraturvidenskab, åbnede i 1986 herretøjsbutikken Mads Nørgaard på Amagertorv, København. Samtidig begyndte han at sælge tøj af eget design til herrer, og i 1990 udvidede han butikken og begyndte tillige at arbejde som konsulent for nabobutikken Nørgaard paa Strøget, der ejes af hans far, Jørgen Nørgaard. En egentlig pigetøjskollektion under eget navn blev etableret i 1996, og kollektionerne sælges i dag i det meste af den vestlige verden samt Japan og USA.

Mads Nørgaard præsenterede sine kollektioner ved et modeshow første gang i august 2005 i Den Grå Hal på Christiania (Christiania-Trilogien). Og er senest gået over til det digitale medie ved at lave en modefilm The Copenhagen Experience #1, som blev præsenteret ved Copenhagen Fashion Week i august 2007.

Mads Nørgaard har virket som gallerist, været medarrangør af kunstudstillingen Update (1996) og bl.a. deltaget i udstillinger som Dansk design aktuelt (1995). ”Hyper Hall” (1996) og Hvad er design? (2002). 
Derudover var Mads redaktør af ’Modeleksikon – fra Couture til Kaos’ (Politikens Forlag 2002), og han sidder i Designrådets Bestyrelse som eneste tøjdesigner (siden 2005).

Modeskabere fra Danmark
Iværksættere fra Danmark
Personer i Kraks Blå Bog
Nyarlathotep

Nyarlathotep er titlen på et dansk H.P. Lovecraft fanzine redigeret af Thomas Winther. Titlen er hentet fra Lovecrafts skabning af samme navn, en figur der går igen i flere af Lovecrafts tekster.

Nyarlathotep omtales også som the Crawling Chaos inden for Cthulhu Mytologien, og optrådte første gang i Lovecraft historien "Nyarlathotep" fra 1920. Denne historie er at finde på dansk i fanzinet Nyarlathotep nr.1.

Tidsskrifter fra Danmark
Horror
Litterære personer